O nouă ediție a târgului de joburi Alege-ți locul și cariera, organizat de Departamentul de Ecologie Sistemică și Sustenabilitate din Facultatea de Biologie a UB

Joi, 23 mai 2024, va avea loc o nouă ediție a târgului de joburi Alege-ți locul și cariera, organizat de Departamentul de Ecologie Sistemică și Sustenabilitate din Facultatea de Biologie a Universității din București.
Evenimentul se va desfășura în intervalul orar 10:00-14:00 la sediul Facultății de Biologie a UB, pe Platforma de Cercetare în Biologie și Ecologie (Splaiul Independenței, nr. 91-95, sector 5).
Scopul acestui eveniment este de a evidenția posibilitățile, debușeele profesionale ale absolvenților din domeniul Ecologiei și de a stimula studenții să participe activ la toate formele de pregătire care le sunt disponibile, atât prin curricula universitară cât și prin activitățile de voluntariat și internship, precum și de  a iniția și concentra eforturile necesare formării resursei umane în funcție de cerințele pieței muncii în domeniul științei mediului.
Prin implicarea în acest eveniment, organizatorii continuă astfel tradiția colaborării cu partenerii implicați în formarea profesională, pregătirea practică și științifică a viitorilor absolvenți ai programelor de Licență și Master în domeniul Ecologiei.
La finalul acțiunii, membrii Departamentului de Ecologie Sistemică și Sustenabilitate vor purta discuții informale cu partenerii, axate pe nevoile acestora în raport cu competențele pe care absolvenții ar trebui să le dețină la finalul programelor de studii de licență și master.
Partenerii acestui târg de joburi sunt: ECOIND - Institutul Național de Cercetare Dezvoltare pentru Ecologie Industrială, EPC – Consultanță de Mediu, FUNDAȚIA CONSERVATION CARPATHIA, GEOSTUD – Studii geotehnice și de mediu, IBB – Institutul de Biologie București, MULTIDIMENSION Research & Development, OCEANIC CLUB – Societatea de Explorări Oceanografice și Protecție a Mediului Marin, WWF – World Wilde Fund for Nature. În cadrul târgului, aceștia vor avea posibilitatea să se prezinte, să dialogheze cu studenții, să le contureze un „profil al angajatului dorit” și să le prezente oferta de posturi disponibile.
Mai multe detalii despre ediția din anul 2024 a târgului de joburi Alege-ți locul și cariera pot fi consultate aici.

